Shani en Craig se weglooptroue in Venesië | SARIE BRUID
Shani en Craig se weglooptroue in Venesië
Shani Wehl en Craig Sobotker se weglooptroue in die roemryke Italiaanse waterstad, Venesië, was 'n ongelooflike avontuur wat selfs beter was as wat hulle ooit kon droom.
Hulle het ontmoet toe 'n gemeenskaplike vriend hulle na dieselfde geleentheid genooi het. En is vyf jaar later, op presies dieselfde dag, getroud. Albei is stunt drivers – en dis juis dié sin vir avontuur wat hulle op 'n ander kontinent die knoop laat deurhak het. Elf familielede het dit bygewoon.
Shireen Louw, 'n fotograaf en videograaf van Shireen Louw Photography, het die spesiale dag vasgevang.
Shani het altyd gedroom om 'n Haute Couture-skepping, wat net vir haar gemaak is, te dra.
"Met die hulp van my stylvolle-vriendin Sue Duminy en Eve's Bridal-ontwerper, Valencia, het ek die perfekte rok gekry," vertel Shani.
Shani het die troue van Kaapstad af gereël. "Ek was nog nooit in Venesië nie, daarom moes ek baie navorsing doen. Ek het uiteindelik 'n skilderagtige terras by 'n boetiek-hotel langs die Grand Canal gevind. Boonop met die bekende Rialto-brug in die agtergrond.
"Die seremonie was werklik geseënd. Daar was baie trane en baie vreugde."
Ná die seremonie het die paartjie en Shireen, die fotograaf, in 'n gondel na die 18de-eeuse huis, waar die onthaal gehou is, gevaar.
"Ons het glase vol Prosecco tydens die toesprake vol liefde geklink." Dit alles op maat van die bekende violis Sokol Prekalori se musiek.
Die volgende dag het hulle en hul gaste Venesië per boot verken.
Omdat die strate altyd besig is, moes hulle vieruur die oggend opstaan om die perfekte foto's te kry.
"Gelukkig is ek 'n professionele grimeerkunstenaar, ek kon myself dus mooimaak," skerts sy.
Ná die wittebrood het die paartjie 'n onthaal in Kaapstad gehou vir hul vriende wat nie die oorsese een kon bywoon nie.